L'artista saguntina Elena Uriel trenca el silenci i mostra l'exili de la seua família des de la seua obra
11 d’octubre 2018

![Imagen 1](/media/3wahjchd/79_mac_expoelenauriel_02.jpg)![Imagen 2](/media/aeydkc05/79_mac_expoelenauriel_01.jpg)

![](/media/5x0lol4d/79_c_expoelenauriel_07.jpg)  
  

El Centre Cultural Mario Monreal acull fins al 2 de novembre l'exposició de pintura 'Estruendoso silencio' de la saguntina Elena Uriel. L'horari de la mostra, que està organitzada per la delegació de Cultura, dins de la seua programació de tardor, és de 10 a 14 hores i de 16 a 21 hores. L'entrada és totalment gratuïta.

  

L'exposició és un "**crit**" a allò que està passant, a totes estes persones que com la mare de l'artista han hagut d'emigrar del seu país a la cerca d'un futur millor. "**La meua mare va ser una desplaçada, va caminar a peu des de Girona al gener de l'any 39, va travessar a peu el Pirineu amb la meua àvia i milers de persones més i va estar en els camps provisionals de refugiats francesos. A la meua mare li va passar i jo ara haig de tindre empatia amb estes persones que actualment estan en la mateixa situació"**, ha explicat l'artista local.

  

El regidor de Cultura de l’Ajuntament de Sagunt, José Manuel Tarazona, ha remarcat que “**Elena Uriel és una gran professional i una de les més destacades artistes que hi ha actualment en el nostre territori. Les obres són de moltíssima qualitat, potents, compromeses socialment i molt humanes. És un autèntic honor poder gaudir d’esta exposició i sobre tot, tindre veïnes com Elena Uriel en el nostre poble**”.

  

Elena Uriel aborda diverses problemàtiques en la seua obra com l'emigració de la seua mare, el problema de la guerra de Bòsnia i la poca acceptació que estem tenint amb els refugiats de Síria. Així, representa l'exili des d'una experiència familiar concreta. Una carta ens contextualitza la situació viscuda per part de la seua mare i la seua àvia, que es van veure obligades a viure este malson.

  

Els quadres estan realitzats amb diferents tècniques, encara que predomina l'ús d'elements sobre fusta. Uriel destaca que no és molt acurada, "**pinte amb el primer que tinc a mà**". Utilitza l'acrílic, la fusta, "**m'agraden els materials autèntics, treballar directament sola i veure què passa**".

  

La representació mostra "**les cases ocupades de l'enemic, la gent sense menjar, sortint a agafar herbes del camp per alimentar-se amb elles, bevent aigua, fins i tot, dels tolls**", destaca l'autora, que resa perquè no ens toca viure algun dia la realitat que narren els seus quadres.

  

Elena Uriel és llicenciada en Belles Arts i en Filosofia i Lletres per la Universitat de València. A més, és catedràtica de Dibuix des de l'any 1981, i compagina la seua activitat docent amb la pintura com a membre del grup La tira de dones.

  

Així mateix, ha realitzat exposicions individuals a València, Barcelona, Sagunt, Orense o Mislata. A més, ha col·laborat com a colorista en la sèrie del _Doctor Uriel_, obra realitzada pel seu marit, l'autor Sento, i basada en les memòries del pare de l'artista.

![](/media/fcvcxk3c/79_c_expoelenauriel_06.jpg)  
![](/media/yoyoj5nv/79_c_expoelenauriel_05.jpg)  
![](/media/gthd2ivo/79_c_expoelenauriel_04.jpg)  
![](/media/i2ghwvw3/79_c_expoelenauriel_03.jpg)  
![](/media/z2kliegk/79_c_expoelenauriel_02.jpg)  
![](/media/1epi0ehu/79_c_expoelenauriel_01.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-artista-saguntina-elena-uriel-trenca-el-silenci-i-mostra-l-exili-de-la-seua-familia-des-de-la-seua-obra/ "Facebook")
*   [](http://twitter.com/share?url=https://aytosagunto.es/va/actualitat/l-artista-saguntina-elena-uriel-trenca-el-silenci-i-mostra-l-exili-de-la-seua-familia-des-de-la-seua-obra/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-artista-saguntina-elena-uriel-trenca-el-silenci-i-mostra-l-exili-de-la-seua-familia-des-de-la-seua-obra/ "Linked In")
*   [](mailto:?body=https://aytosagunto.es/va/actualitat/l-artista-saguntina-elena-uriel-trenca-el-silenci-i-mostra-l-exili-de-la-seua-familia-des-de-la-seua-obra/)